text: Bios: Vi er skuffede over rettens afgørelse
  27 juli 2016 kl. 14.25
  Det konkursramte ambulanceselskab er skuffet over skifterettens dom, men anker ikke dommen.
  
  Bios vil ikke anke den konkurserklæring som skifteretten onsdag eftermiddag udstedte. Det oplyser selskabet i en pressemeddelelse.
  Alligevel er de ikke tilfredse med Region Syddanmarks håndtering af sagen. Selskabet mener at regionen har skabt en situation, som kunne have været løst gennem et samarbejde og mener at regionen oprindeligt havde givet Bios til udgangen af august til at komme med en løsning.
  Efter skifterettens konkurserklæring overgår ambulancedriften nu til kuratorerne, som er udpeget i sagen. Ifølge Bios' udmelding vil de nu fokusere på at opretholde ambulancedriften i samarbejde med regionen og kuratorerne.
  
  